**Ročná správa**

**hlavnej kontrolórky Obce Rosina o kontrolnej činnosti za rok 2014**

V roku 2014 boli Obecným zastupiteľstvom schválené plány kontrolnej činnosti hlavnej kontrolórky obce Rosina na I. polrok 2014 uznesením č. 17/8/2013 zo dňa 13.12.2013 a na II. polrok 2014 uznesením č. 5/3/2014 zo dňa 27.06.2014. V súlade s plánmi kontrolnej činnosti som vykonala v priebehu hodnoteného obdobia úlohy, ktoré vyplývajú z ustanovení §18d a §18f zákona NR SR č. 369/1990 Z. z. o obecnom zriadení v znení neskorších predpisov (ďalej len „ zákon o obecnom zriadení“).

Pri výkone kontrolnej činnosti v roku 2014 som postupovala v súlade so zákonom o obecnom zriadení podľa pravidiel, ktoré ustanovuje zákon č. 502/2001 Z.z. o finančnej kontrole a vnútornom audite a o zmene a doplnení niektorých zákonov v znení neskorších predpisov (ďalej len „zákon o finančnej kontrole“).

V zmysle ustanovenie § 18d zákona o obecnom zriadení vykonáva hlavný kontrolór kontrolnú činnosť, ktorou sa rozumie kontrola zákonnosti, účinnosti, hospodárnosti a efektívnosti pri hospodárení a nakladaní s majetkom a majetkovými právami obce, ako aj s majetkom, ktorý obec užíva podľa osobitných predpisov, kontrola príjmov, výdavkov a finančných operácií obce, kontrola vybavovania sťažností a petícií, kontrola dodržiavania všeobecne záväzných právnych predpisov vrátane nariadení obce, kontrola plnenia uznesení obecného zastupiteľstva, kontrola dodržiavania interných predpisov obce a kontrola plnenia ďalších úloh ustanovených osobitnými predpismi.

Kontrolnej činnosti podľa zákona podliehajú kontrolované subjekty, ktorými sú:

- obecný úrad

- rozpočtové organizácie zriadené obcou

- právnické osoby, v ktorých má obec majetkovú účasť a iné osoby, ktoré nakladajú s majetkom obce alebo ktorým bol majetok obce prenechaný na užívanie, a to v rozsahu dotykajúcom sa tohto majetku

- osoby, ktorým boli poskytnuté z rozpočtu obce účelové dotácie alebo návratné finančné výpomoci, či nenávratné finančné výpomoci podľa osobitného predpisu v rozsahu nakladania s týmito prostriedkami.

**Činnosť za sledované obdobie bola zameraná na**

- výkon kontrolnej činnosti podľa § 18d zákona o obecnom zriadení,

- úlohy, stanoviská a správy podľa § 18f zákona o obecnom zriadení,

- výkon ostatných odborných činností.

**1 Kontrolné činnosti**

**1.1 Kontrolná činnosť v rozsahu podľa § 18d zákona o obecnom zriadení**

V rámci schválených plánov kontrolnej činnosti bolo v roku 2014 naplánovaných 6 kontrol, zameraných na dodržiavanie a uplatňovanie všeobecne záväzných právnych predpiso a vnútorných predpisov pri hospodárení a nakladaní s majetkom obce.

* Následná finančná kontrola vykonania inventarizácie majetku, záväzkov a rozdielu majetku a záväzkov Obce Rosina k 31.12. 2013.
* Následná finančná kontrola zúčtovania dotácii poskytnutých z rozpočtu obce právnickým osobám a fyzickým osobám – podnikateľom za rok 2013.
* Následná finančná kontrola vykonania inventarizácie majetku, záväzkov a rozdielu majetku a záväzkov rozpočtovej organizácie Základná škola s materskou školou v Rosine k 31.12. 2013.
* Kontrola aktuálnosti interných predpisov obce a ich súladu s platnými všeobecne záväznými právnymi predpismi.
* Následná finančná kontrola vykonávania predbežnej finančnej kontroly podľa zákona č. 502/2001 Z.z. o finančnej kontrole a vnútornom audite a o zmene a doplnení niektorých zákonov v znení neskorších predpisov.
* Kontrola plnenia opatrení prijatých na nápravu nedostatkov a na odstránenie príčin ich vzniku zistených z kontrol ukončených v roku 2013.

Z celkového počtu vykonaných a ukončených kontrol boli 2 ukončené záznamom a 4 kontroly boli ukončené správou. Záznamom boli ukončené kontroly uvedené pod poradovým číslom 1. a 6. Ďalšie 3 kontroly vykonané v kontrolovanom subjekte Obec Rosina a 1 kontrola ukončená v kontrolovanom subjekte Základná škola s materskou školou v Rosine boli ukončené správami, nakoľko boli kontrolami zistené nedostatky. Poslanci Obecného zastupiteľstva boli na svojich zasadnutiach pravidelné informovaní o výsledkoch ukončených kontrol.

**Nedostatky zistené kontrolou**

**1.1.1 Následná finančná kontrola zúčtovania dotácií poskytnutých z rozpočtu obce právnickým osobám a fyzickým osobám -podnikateľom v kontrolovanom subjekte Obec Rosina**.

a) Porušenie **Všeobecne záväzného právneho predpisu** o poskytovaní dotácií z rozpočtu obce zo dňa 14.12.2007 tým, že obec neuzatvorila zmluvy so žiadateľmi v termíne do 30 dní od schválenia dotácií.

b) Porušenie **čl. IV. ods. 4.1. zmluvy o poskytnutí dotácie** tým, že obec nevyplatila finančné prostriedky na schválené dotácie v termínoch do 5 dní od podpísania zmluvy s jednotlivými prijímateľmi dotácie.

c) Porušenie zákona o finančnej kontrole

**- § 6 ods. 1 zákona o finančnej kontrole** tým,že v procese uzatvárania zmluvných vzťahov neboli vykonávané predbežné finančné kontroly zmlúv pred uzatvorením zmluvy,

**- § 9 ods. 1 zákona o finančnej kontrole**, nakoľko obec neoverila predbežnou finančnou kontrolou súlad pripravovanej finančnej operácie ( zmluvy) s rozpočtom, osobitnými predpismi, rozhodnutiami vydanými na základe osobitných predpisov a internými aktami riadenia.

**1.1.2 Následná finančná kontrola dodržiavania ustanovení platných právnych predpisov pri** **inventarizácii majetku, záväzkov a rozdielu majetku a záväzkov k 31.12.2013 v kontrolovanom subjekte Základná škola s materskou školou Rosina:**

a) Porušenie zákona o účtovníctve a vnútornej smernice o inventarizácii

- **§ 30 ods. 2 písm. d) a e) zákona o účtovníctve a čl. 6 písm. d) a e) vnútornej smernice** o inventarizácii, nakoľko v inventúrnych súpisoch kontrolovaný subjekt neuviedol údaje: miesto uloženia majetku, meno, priezvisko a podpisový záznam hmotne zodpovednej osoby za príslušný druh majetku,

**- § 30 ods. 3 písm. c) zákona o účtovníctve a čl. 7 písm. c), d) a e) vnútornej smernice** o inventarizácii, nakoľko kontrolovaný subjekt neuviedol v inventarizačnom zápise výsledky vyplývajúce z posúdenia reálnosti ocenenia majetku.

b) Nedodržanie **príkazu starostu obce**, nakoľko kontrolovaný subjekt neukončil inventarizáciu v termíne určenom starostom obce dňa 15.01.2014.

**1.1.3 Kontrola zameraná na** **preverenie aktuálnosti interných predpisov obce a ich súladu s platnými všeobecne záväznými právnymi predpismi v kontrolovanom subjekte Obec Rosina.**

Zistené nedostatky:

V obci chýbajú predpisy: Pracovný poriadok, Organizačný poriadok, Odmeňovanie pracovníkov, ktorých vydanie upravuje § 13 ods. 4 písm. d/ zákona o obecnom zriadení, podľa ktorého starosta vydáva pracovný poriadok, organizačný poriadok obecného úradu a poriadok odmeňovania zamestnancov obce.

Zistené nedostatky v interných predpisoch:

**Vnútorný predpis pre vykonávanie inventarizácie** zo dňa 30.06.2011 s účinnosťou od 01.07.2011.

a) V čl.2 ods. 4 nie je aktuálna periodicita inventarizácie peňažných prostriedkov, a to k 31.12. bežného účtovného obdobia (do 31.12.2013: 4x ročne),

b) V čl. 5 ods. 2 nie je aktualizovaný text v písm. e), ktorý je uvedený v zákone o účtovníctve nasledovne: meno, priezvisko a podpisový záznam hmotne zodpovednej osoby *alebo zodpovednej osoby* za príslušný druh majetku.

c) Chýbajú prílohy: vzor vyhlásenia hmotne zodpovednej osoby, resp. zodpovednej osoby za majetok, ktoré sa predkladá pred začatím inventúry ( uvedené v čl. 5 ods. 7).

d) Vo vnútornom predpise nie sú v prílohe vzory dokladov: príkaz na vykonanie inventarizácie, inventúrny súpis, inventarizačný zápis, správa UIK.

**Smernica o finančnom riadení** zo dňa 30.04.2003.

Smernica nie je aktuálna, nakoľko od roku 2004 bolo vykonaných 7 novelizácii zákona. Smernica sa skladá z 2 článkov: čl. 1 Úvodné ustanovenia a čl. 2 Základné pojmy. V smernici nie sú popísané postupy pri vykonávaní finančnej kontroly.

**Organizačný poriadok**

K dispozícii je len organizačná schéma obecného úradu Rosina, ktorá je prílohou č. 1 k Organizačnému poriadku a príloha č. 2 Personálne obsadenie funkcie a zložiek obecného úradu. Nie je aktualizovaný zoznam zamestnancov úradu v prílohe č. 1 aj 2.

**1.1.4 Následná finančná kontrola** **zameraná na vykonávanie predbežnej finančnej kontroly (PFK) v kontrolovanom subjekte Obec Rosina.**

Porušenie zákona o finančnej kontrole:

- § 9 ods. 1 zákona o finančnej kontrole tým, že na kontrolovaných bankových výpisoch a interných dokladoch nebolo PFK overené, či pripravovaná operácia je v súlade so schváleným rozpočtom, so zmluvami, s osobitnými predpismi, s rozhodnutiami a internými predpismi,

- § 9 ods. 2 zákona o finančnej kontrole, tým, že PFK bankových výpisov do 18.09.2014 a interných dokladov do 09.09.2014 vykonal len starosta obce bez vykonania PFK zamestnancom zodpovedným za rozpočet.

**Prijaté opatrenia na nápravu nedostatkov zistených kontrolou a na odstránenie príčin ich vzniku**

S výsledkami kontroly bol oboznámený vedúci kontrolovaného subjektu, ktorým je za Obec Rosina starosta a za ZŠ s MŠ Rosina riaditeľka školy. Správy o výsledku kontroly boli prerokované so starostom, resp. s riaditeľkou školy, o čom sú spísané zápisnice o prerokovaní správy o výsledku kontroly. V zápisniciach bolo uložené starostovi, resp. riaditeľke školy prijať opatrenia na nápravu nedostatkov zistených následnou finančnou kontrolou a na odstránenie príčin ich vzniku,predložiť písomnú správu o splnení prijatých opatrení a o odstránení príčin ich vzniku.

Starosta obce ako aj riaditeľka školy prijali pri jednotlivým kontrolách opatrenia na nápravu nedostatkov zistených kontrolou a na odstránenie príčin ich vzniku a predložili hlavnej kontrolórke písomný zoznam týchto opatrení ako aj následne správu o ich splnení v termínoch uvedených v zápisniciach.

Splnenie prijatých opatrení z vykonaných kontrol v roku 2014 bude predmetom následnej finančnej kontroly v roku 2015.

**Plnenie opatrení prijatých**  na nápravu nedostatkov a na odstránenie príčin ich vzniku zistených z 3 kontrol ukončených v roku 2013.

* Obec vyhotovila vzor vyplneného cestovného príkazu, ktorý je prílohou k vnútornému predpisu o cestovných náhradách zo dňa 30.06.2011 a zamestnanci boli oboznámení s postupom pri vyhotovovaní a vyúčtovaní pracovnej cesty.
* Predbežná finančná kontrola skontrolovaných cestovných príkazov bola vykonaná v súlade s §9 ods. 2 a 3 zákona o finančnej kontrole pred schválením a vykonaním pracovnej cesty ako aj pred vyplatením cestovných náhrad s vyznačením, že finančná operácia je v súlade s rozpočtom pred schválením pracovnej cesty a v súlade so zákonom o cestovných náhradách pred vyplatením cestovných náhrad.
* Obec vyhotovila vzor krycieho listu k zmluvám, na ktorom zaznamenáva vykonávanie predbežnej finančnej kontroly. Kontrolou bolo zistené, že obec pred uzatvorením zmluvy vykonala predbežnú finančnú kontrolu v zmysle § 9 zákona o finančnej kontrole.
* Na web stránke obce boli zverejnené všetky zmluvy a dodatky k týmto zmluvám, ktorých záväzky existovali v kontrolovanom období.
* Obecné zastupiteľstvo schválilo uznesením č. 13/3/2014 VZN Zásady hospodárenia s finančnými prostriedkami Obce Rosina dňa 27.06.2014, ktoré nadobudlo účinnosť dňa 15.07.2014.
* Obec stanovila pre jednotlivé programy rozpočtu zámery a ciele v súlade s manuálom MF SR. Zámery a ciele sú spracované v programovom vybavení RIS.SAM.
* Obec stanovila pre jednotlivé podprogramy rozpočtu merateľné ukazovatele, ktoré boli tiež spracované v programovom vybavení RIS.SAM.
* Obec monitorovaním posudzovala plnenie cieľov programového rozpočtu a údaje o plnení hodnôt merateľných ukazovateľov k 30.06.2014 a výsledky monitorovania spracovala do monitorovacej správy v stanovenom termíne do 31.08.2014.

**1.2 Ostatné kontroly**

Kontroly plnenia uznesení podľa § 18d ods. 1 zákona o obecnom zriadení

Kontroly plnenia uznesení boli vykonávané priebežne k jednotlivým riadnym zasadnutiam Obecného zastupiteľstva v roku 2014. Z kontrol boli vypracované záznamy o výsledku kontroly plnenia uznesení Obecného zastupiteľstva a Obecnému zastupiteľstvu na jednotlivých zasadnutiach boli predložené správy o výsledkoch kontroly plnenia uznesení Obecného zastupiteľstva. V roku 2014 Obecné zastupiteľstvo prijalo na 1. až 5. zasadnutí 82 uznesení, z ktorých v 56 uzneseniach bolo uložené plnenie.

K poslednému riadnemu zasadnutiu Obecného zastupiteľstva dňa 13.11.2014 bolo skontrolované plnenie 42 týchto uznesení z 1. až 4. zasadnutia OcZ v roku 2014 a plnenie 34 uznesení zo 7. a 8. zasadnutia v roku 2013. Z uvedeného počtu kontrolovaných uznesení zostali 2 uznesenia v plnení, jedno uznesenie bolo zrušené, ostatné uznesenia boli splnené. Vyhodnotenie plnenia uznesení z 5. zasadnutia zo dňa 13.11.2014 a z ustanovujúceho zasadnutia OcZ v Rosine zo dňa 11.12.2014 bude vykonané v roku 2015.

**2 Úlohy, stanoviská a správy podľa § 18f zákona o obecnom zriadení**

**2.1 Návrh plánu kontrolnej činnosti**

Podľa ustanovenia 18f ods. 1 písm. b) zákona o obecnom zriadení predkladá hlavný kontrolór obecnému zastupiteľstvu raz za šesť mesiacov návrh plánu kontrolnej činnosti, ktorý musí byť najneskôr 15 dní pred prerokovaním v zastupiteľstve zverejnený spôsobom v obci obvyklým. V priebehu roka 2014 som vypracovala a predložila na prerokovanie Obecnému zastupiteľstvu plány kontrolnej činnosti na 2 polrok 2014 a 1. polrok 2015. Plán kontrolnej činnosti na 2. polrok 2014 bol schválený obecným zastupiteľstvom uznesením č. 5/3/2014 zo dňa 27.06.2014 a plán kontrolnej činnosti na 1. polrok 2015 bol schválený uznesením č. 5 zo dňa 11.12.2014.

Každý návrh plánu kontrolnej činnosti na bol v zmysle zákona o obecnom zriadení zverejnený na úradnej tabuli 15 dní pred jeho prerokovaním v obecnom zastupiteľstve.

**2.2 Spracovanie odborných stanovísk**

Podľa ustanovenia 18f ods. 1 písm. c) zákona o obecnom zriadení hlavný kontrolór vypracúva odborné stanoviská k návrhu rozpočtu obce a k návrhu záverečného účtu obce pred jeho schválením v obecnom zastupiteľstve.

2.2.1 Odborné stanovisko k záverečnému účtu za rok 2014

K návrhu záverečného účtu Obce Rosina za rok 2014 som vypracovala odborné stanovisko, ktoré bolo prerokované poslancami Obecného zastupiteľstva na 3. zasadnutí dňa 27.06.2014. Na základe predloženého návrhu záverečného účtu a skutočností uvedených v stanovisku som doporučila celoročné hospodárenie za rok 2013 s návrhom na jeho vysporiadanie schváliť bez výhrad.

Obecné zastupiteľstvo uznesením č. 6/3/2014 vzalo na vedomie odborné stanovisko hlavnej kontrolórky k návrhu záverečného účtu obce Rosina za rok 2013 a uznesením č. 8/3/2014 schválilo záverečný účet obce a celoročné hospodárenie bez výhrad

2.2.2 Odborné stanovisko k návrhu rozpočtu na rok 2015 a viacročného rozpočtu na 2016-2017

K návrhu rozpočtu na rok 2015 a viacročného rozpočtu na roky 2016 - 2017 som vypracovala odborné stanovisko k prerokovaniu na 5. zasadnutí poslancov Obecného zastupiteľstva dňa 13.11.2014. Na základe predloženého návrhu rozpočtu a skutočností uvedených v stanovisku som doporučila Obecnému zastupiteľstvu v Rosine **schváliť** predložený návrh rozpočtu Obce Rosina na rok 2015, **vziať na vedomie** návrh viacročného rozpočtu Obce Rosina na roky 2016 – 2017.

Obecné zastupiteľstvo uznesením č. 14/5/2014 vzalo na vedomie odborné stanovisko hlavnej kontrolórky k návrhu rozpočtu obce Rosina na rok 2015 a viacročného rozpočtu na roky 2016 -2017 a uznesením č. 15/5/2014 schválilo predložený návrh rozpočtu Obce Rosina na rok 2015 a vzalo na vedomie návrh návrh viacročného rozpočtu Obce Rosina na roky 2016 – 2017.

**2.3 Správy o výsledkoch kontroly**

Podľa ustanovenia § 18f ods. 1 písm. d) zákona o obecnom zriadení hlavný kontrolór predkladá správu o výsledkoch kontroly priamo obecnému zastupiteľstvu na jeho najbližšom zasadnutí.

V priebehu roka 2014 som vypracovala a predložila správy o výsledkoch kontroly na najbližších zasadnutiach poslancov Obecného zastupiteľstva po ukončení kontrol.

Na 1. zasadnutí obecného zastupiteľstva dňa 28.02.2014 som predložila správu o výsledkoch následnej finančnej kontroly pokladne v ZŠ a MŠ Rosina z decembra 2013.

Na 2. zasadnutí obecného zastupiteľstva dňa 28.04.2014 som predložila správu o výsledkoch následnej finančnej kontroly zameraných na zúčtovanie dotácií poskytnutých z rozpočtu obce právnickým a fyzickým osobám- podnikateľom za rok 2013 v kontrolovanom subjekte Obec Rosina. V správe som doporučila na základe kontrolných zistení 2 opatrenia na úpravu pripravovaného VZN o poskytovaní dotácií z rozpočtu obce – termín na uzatvorenie zmluvy o poskytnutí dotácie zmeniť na 60 dní od schválenia dotácie, v typovej zmluve neuvádzať termín 5 dní poskytnutia dotácie od podpísania zmluvy.

Na 3. zasadnutí obecného zastupiteľstva dňa 27.06.2014 som predložila správu o 2 vykonaných kontrolách, ktorých predmetom bola kontrola vykonávania inventarizácie v Obci Rosina a v ZŠ a MŠ v Rosine.

Na 5. zasadnutí obecného zastupiteľstva dňa 13.11.2014 som predložila správu o výsledkoch kontroly zameranej na preverenie aktuálnosti interných predpisov obce a ich súladu s platnými všeobecne záväznými právnymi predpismi a kontroly zameranej na plnenie opatrení prijatých na nápravu nedostatkov a na odstránenie príčin ich vzniku zistených z 3 kontrol ukončených v roku 2013.

Obecné zastupiteľstvo uzneseniami č. 8/1/2014, č. 14/3/2014 a č.10/5/2014 vzalo na vedomie správy o výsledkoch kontroly.

**2.4 Správa o kontrolnej činnosti**

Podľa ustanovenia § 18f ods. 1 písm. e) zákona o obecnom zriadení hlavný kontrolór predkladá Obecnému zastupiteľstvu najmenej raz ročne správu o kontrolnej činnosti, a to 60 dní po uplynutí kalendárneho roka.

Správu o kontrolnej činnosti hlavnej kontrolórky v roku 2013 som vypracovala a predložila na 1. riadne zasadnutie obecného zastupiteľstva dňa 28.02.2014. OZ uznesením č. 7/1/2014 vzalo na vedomie ročnú správu hlavnej kontrolórky o kontrolnej činnosti za rok 2013. Termín predloženia správy 60 dní po uplynutí kalendárneho roka bol dodržaný.

**2.5 Spolupráca so štátnymi orgánmi pri kontrole**

Podľa ustanovenia § 18f ods. 1 písm. f) zákona o obecnom zriadení hlavný kontrolór spolupracuje so štátnymi orgánmi vo veciach kontroly hospodárenia s prostriedkami pridelenými obci zo štátneho rozpočtu alebo zo štrukturálnych fondov Európskej únie.

V roku 2014 nevznikla potreba uvedenej spolupráce so štátnymi orgánmi.

**2.6 Vykonanie kontroly na základe požiadavky obecného zastupiteľstva**

Podľa ustanovenia § 18f ods. 1 písm. h) zákona o obecnom zriadení hlavný kontrolór je povinný vykonať kontrolu, ak ho o to požiada obecné zastupiteľstvo.

V roku 2014 neboli uznesením Obecného zastupiteľstva uložené ďalšie kontroly nad rámec schválených plánovaných kontrol.

**2.7 Účasť na zasadnutiach obecného zastupiteľstva**

Podľa ustanovenia § 18f ods. 2 zákona o obecnom zriadení hlavný kontrolór sa zúčastňuje na zasadnutiach obecného zastupiteľstva a obecnej rady s hlasom poradným; môže sa zúčastňovať aj na zasadnutiach komisií zriadených obecným zastupiteľstvom.

V roku 2014 som sa zúčastnila na všetkých 4. riadnych zasadnutiach obecného zastupiteľstva a na ustanovujúcom zasadnutí dňa 11.12.2014. Na mimoriadnom zasadnutí dňa 15.08.2014 som sa nezúčastnila z dôvodu čerpania dovolenky.

**3 Ostatné odborné činnosti**

**3.1 Metodická pomoc pri tvorbe všeobecne záväzných nariadení (ďalej len „VZN“)**

V roku 2014 som spolupracovala pri tvorbe nových VZN a aktualizácii VZN

* VZN o podmienkach poskytovania dotácie z rozpočtu obce
* Zásady hospodárenia a nakladania s majetkom Obce Rosina
* Zásady hospodárenia s finančnými prostriedkami obce.
* VZN o dani z nehnuteľnosti a o dani za psa pre rok 2015.

**3.2 Metodická pomoc pri príprave, stanovení zámerov, cieľov a merateľných ukazovateľov programového rozpočtu na roky 2014 a 2015**

V súlade s Praktickým a konkrétnym manuálom pre tvorbu programových štruktúr na úrovni miestnej a regionálnej samosprávy MF SR boli pre jednotlivé programy rozpočtu stanovené zámery popisujúce stav, ktorý chce obec dosiahnuť v jednotlivých kompetenčných oblastiach a ciele, ktoré budú definovať konkrétne výstupy a výsledky pri postupe smerom k plneniu zámerov.

Obec taktiež stanovila pre jednotlivé programy merateľné ukazovatele, čiže nástroj, podľa ktorého sa meria pokrok pri plnení cieľa.

V Rosine 10.01.2015 Ing. Mária Ciglanová

 hlavná kontrolórka